## Naredba o izmjenama i dopuni Naredbe o mjerama zaštite životinja od zaraznih i nametničkih bolesti i njihovom financiranju u 2011. godini

### NN 72/2011 (28.6.2011.), Naredba o izmjenama i dopuni Naredbe o mjerama zaštite životinja od zaraznih i nametničkih bolesti i njihovom financiranju u 2011. godini

MINISTARSTVO POLJOPRIVREDE, RIBARSTVA I RURALNOG RAZVOJA

1535

Na temelju članka 12. stavka 1., 2. i 3. i članka 17. stavka 3. Zakona o veterinarstvu (»Narodne novine«, br. 41/07 i 55/11) ministar poljoprivrede, ribarstva i ruralnog razvoja donosi

NAREDBU

O IZMJENAMA I DOPUNI NAREDBE O MJERAMA ZAŠTITE ŽIVOTINJA OD ZARAZNIH I NAMETNIČKIH BOLESTI I NJIHOVOM FINANCIRANJU U 2011. GODINI

I.

U Naredbi o mjerama zaštite životinja od zaraznih i nametničkih životinja i njihovom financiranju u 2011. godini (»Narodne novine«, broj 1/11) u Dijelu III. točki 6. podtočki 6.1. dodaje se stavak 11. koji glasi:

»11) Sva goveda starija od 12 mjeseci koja se stavljaju u promet, osim upućivanja na klanje preko sabirnog centra ili izravno, moraju biti pretražena na brucelozu goveda. Nalaz službenog laboratorija ne smije biti stariji od 30 dana.«

II.

1. U Dijelu III. točki 8. podtočki 8.1. dodaje se stavak 6. koji glasi:

»6) Troškovi laboratorijske pretrage iz ove podtočke podmiruju se iz državnog proračuna.«

2. Dio III. točka 8. podtočka 8.2. mijenja se i glasi:

»Kontrola i suzbijanje varooze provodi se sukladno Programu kontrole i suzbijanja varooze u 2011. godini (klasa: 322-02/11-01/53, urbroj: 525-06-1-0547/11-1).«

3. Dio III. točka 8. podtočka 8. 3. mijenja se i glasi:

»1) Na svim pčelinjacima, na kojima se tijekom tretiranja protiv varooze posumnja na tropilelozu, posjednik mora sumnju prijaviti ovlaštenom veterinaru koji mora pregledati podloške na uzročnika tropileloze.

2) Troškovi provođenja mjera iz ove podtočke podmiruju se iz državnog proračuna.«

4. Dio III. točka 8. podtočka 8.4. mijenja se i glasi:

»1) Na svim pčelinjacima, na kojima se tijekom tretiranja protiv varooze posumnja na etiniozu, posjednik mora sumnju prijaviti ovlaštenom veterinaru koji mora obaviti klinički pregled pčelinjih zajednica na etiniozu.

2) Troškovi provođenja mjera iz ove podtočke podmiruju se iz državnog proračuna.«

III.

Dio III. točka 15. stavak 1. podstavak (f) mijenja se i glasi:

»(f) pri stavljanju kopitara u promet, osim upućivanja na klanje.«

IV.

Dio III. točka 33. mijenja se i glasi:

»1) Bikovi se mogu koristiti za prirodni pripust i proizvodnju sjemena za umjetno osjemenjivanje ako je serološkom i virološkom pretragom utvrđen negativan rezultat na ZRG/ZPV.

2) Laboratorijska pretraga iz stavka 1. ovoga članka obavlja se jednom godišnje, a obavezno prije prvog korištenja.

3) Sve rasplodne krave i junice starije od 9 mjeseci, prije stavljanja u promet, moraju biti serološki pretražene na ZRG/ZPV.

4) U promet se mogu stavljati samo rasplodne krave i junice koje su serološki negativne na ZRG/ZPV, osim ako se može dokazati da su cijepljene protiv virusa ZRG/ZPV. Nalaz službenog laboratorija ne smije biti stariji od 30 dana.

5) Troškove provođenja mjera iz ove točke snosi posjednik životinje.«

V.

Ova Naredba stupa na snagu danom objave u »Narodnim novinama«.

Klasa: 011-02/11-01/88

Urbroj: 525-06-1-0547/11-1

Zagreb, 23. svibnja 2011.

Potpredsjednik Vlade
Republike Hrvatske i ministar
poljoprivrede, ribarstva i ruralnog razvoja
Petar Čobanković, v. r.

Naredba, NN 72/2011-1535